OBH 3425/1999.
Az állampolgári jogok országgyűlési biztosának jelentése
Előadó: Dr. Harsányi Ágnes

	Az Alkotmány 2. § (1) bekezdésében deklarált jogállamiságból fakadó jogbiztonság követelményének részét képező tisztességes eljáráshoz való joggal összefüggésben visszásságot okoz az adóhatóság eljárása, ha a kérelem elbírálásáról a törvényben előírt határidőn belül nem intézkedik.
	Panaszos sérelmezte az APEH Dél-budapesti Igazgatósága eljárását, miszerint gazdasági társasága folyószámláján 1991. óta feltűntetett tartozásával kapcsolatosan benyújtott részletfizetési és kamattörlési kérelmére 1999-ig nem kapott választ. 
	A megkeresett  APEH Dél-budapesti Igazgatósága tájékoztatása alapján megállapítottam, hogy téves befizetés és téves könyvelés következtében az egyik gazdasági társaság folyószámláján (panaszos két gazdasági társaság képviseletét látja el) hátralék, míg a másik gazdasági társaság folyószámláján túlfizetés mutatkozott. Az adóhatóság és panaszos 1999. február 8-án tartott pénzforgalmi egyeztetése során állapították meg, hogy panaszosnak általános forgalmi adó adónemben és késedelmi pótlék adónemben tartozása áll fenn. Panaszos ezt követően 1999. február 11-én előterjesztett méltányossági és fizetési könnyítési kérelme alapján az adóhatóság a tárgyban hozott elutasító határozatát visszavonta 1999. november 18-i keltezésű határozatával, ezzel egyidejűleg pedig panaszos 1996. óta fennálló tartozás rendezésére  irányuló eredmény nélküli egyeztetéseit figyelembe véve - késedelmi pótlék tartozását elengedte, az általános forgalmi adó tartozással kapcsolatban pedig részletfizetést engedélyezett.
	Az államigazgatási eljárásról szóló 1957. évi IV. tv. 2. § szakasza alapelvként határozza meg az eljárás gyorsaságának követelményét. E törvény 15. § (1) bekezdése 30 napos (általános) elintézési határidőt állapít meg az érdemi határozat meghozatalára a kérelem előterjesztésétől számítottan.
	Az államigazgatási eljárásban előírt eljárás gyorsaságának alapelve az Alkotmány 2. § (1) bekezdésében deklarált jogállamiságból fakadó jogbiztonság követelményének részét képező tisztességes eljáráshoz való jogból ered. Ez az alaptörvényben meghatározott követelmény a közigazgatási szerveket köti. Így a közigazgatási szervek kötelesek eleget tenni az Alkotmány és az alkotmányos jogszabályokban előírt eljárási rendelkezéseknek.
	Megállapítható tehát, hogy az APEH Dél-budapesti Igazgatósága az eljárás elhúzódásával  - az Alkotmány 2. § (1) bekezdésében foglalt alapjog tekintetében - visszásságot okozott. Tekintettel azonban a visszásság eljárásom során való orvoslására, ajánlást nem teszek.
Budapest, 2000. július 31.
Gönczöl Katalin